P. Hrušovský, podpredseda NR SR: (2001-12-06):
Ďalšia otázka je položená pánom poslancom Mesiarikom pánu ministrovi Magvašimu: „Čo urobil váš rezort pre to, aby došlo k zvýšeniu miezd u zamestnancov v oblasti sociálnych služieb?“ P. Magvaši, minister práce, sociálnych vecí a rodiny SR: Vážený pán predsedajúci, vážené dámy, vážení páni, vážený pán poslanec Mesiarik, určite viete, že vláda Slovenskej republiky vo svojom programovom vyhlásení sa zaviazala zavŕšiť transformáciu systému odmeňovania zamestnancov vo verejnom sektore vrátane konštituovania nového modelu vyjednávania na makroúrovni o podmienkach zamestnania. Mali sa tak vytvoriť podmienky na dohodovanie vlády a sociálnych partnerov, najmä o proporcionálnom mzdovom vývoji vo verejnom sektore v porovnaní s podnikateľským sektorom pri rešpektovaní možností ekonomiky. Vláda sa zaviazala, že bude venovať aj osobitnú pozornosť diferencovanému ohodnoteniu práce zamestnancov, ktorí pracujú v zariadeniach sociálnych služieb. Určite viete, pán poslanec, že zamestnanci rozpočtovej sféry v súčasnosti, vrátane zamestnancov zariadení sociálnych služieb, sú odmeňovaní podľa zákona č. 143/1992 Zb. o plate a odmene za pracovnú pohotovosť v rozpočtových a v niektorých ďalších organizáciách a orgánoch v znení neskorších predpisov a jeho vykonávacieho nariadenia vlády Slovenskej republiky č. 249/1992 Zb. o platových pomeroch zamestnancov v rozpočtových a v niektorých ďalších organizáciách a orgánoch v znení neskorších predpisov. To, že vlastne ministerstvo práce, sociálnych vecí sa podieľa na vypracovaní týchto dokumentov, tá rozhodujúca časť, ktorá, alebo je podstatnou zložkou platu zamestnanca, tvorí tarifný plat. Tarifný plat zamestnancov zariadení sociálnych služieb sa určuje podľa troch rôznych stupníc platových taríf. Po prvé jednak zamestnancom, ktorí zabezpečujú administratívne a organizačné a prevádzkovo-technické pracovné činnosti súvisiace s prevádzkou zariadenia. Tam sa určuje tarifný plat podľa základnej stupnice platobných taríf v prílohe číslo 2 nariadenia vlády. Po druhé sú to zdravotnícki pracovníci, ktorí sa podieľajú na poskytovaní zdravotnej starostlivosti v zariadeniach sociálnych služieb, určuje sa podľa osobitnej stupnice, ktorá je príloha číslo 2B nariadenia vlády a ktoré sú, tieto platobné tarify sú oproti základnej stupnici zvýhodnené od 5,5 až do 18,5 %. Po tretie, pedagogickým zamestnancom, ktorí sú v zariadeniach sociálnych služieb, ktoré zabezpečujú výchovné činnosti, sa tarifný plat určuje podľa osobitnej stupnice platových taríf v prílohe číslo 2B nariadenia, pričom tieto platové tarify v tejto stupnici sú zvýhodnené oproti základnej stupnici od 14,1 % až do 16,5 %. V júni tohto roku vláda Slovenskej republiky schválila nariadenie vlády č. 237/2001, ktorým sa novelizovalo nariadenie vlády číslo 249. Toto nariadenie vlády obsahuje predovšetkým úpravu stupníc platových taríf. S účinnosťou od 1. júla tohto roku sa platové tarify v stupniciach valorizovali o 4 %, okrem toho stupnica pre pedagogických zamestnancov sa s účinnosťou od 1. septembra tohto roku zvýšila o ďalšie 3 %. Vláda Slovenskej republiky v tomto nariadení tiež schválila, že tarifné platy všetkých zdravotníckych pracovníkov, vrátane zdravotníckych pracovníkov zariadenia sociálnych služieb sa s účinnosťou od 1. januára budúceho roku, teda roku 2002 budú určovať podľa jednotnej stupnice platových taríf, ktorú tvorí príloha číslo 2C nariadenia a v súčasnosti sa už uplatňuje v zariadeniach, v zmluvných zdravotníckych zariadeniach. Tu by som chcel zvýrazniť to, že platové tarify v tejto stupnici budú zvýhodnené oproti základnej stupnici o 26 až do 96 % v jednotlivých tarifných stupniciach. V rámci reformy pracovného práva vláda Slovenskej republiky pripravila návrh zákona o verejnej službe, ktorú, ako viete, Národná rada schválila 2. júla tohto roku a nadobudne účinnosť 1. apríla roku 2002. Tento zákon sa vzťahuje na zamestnancov, zamestnávateľov, ktorým sa priznáva verejnoprávny charakter, teda aj na zariadenia sociálnych služieb. Podstatnú časť zákona tvoria ustanovenia, ktoré upravujú odmeňovanie zamestnancov pri vykonávaní verejnej služby. Podľa prílohy tohto zákona č. 4 je osobitná stupnica platových taríf pre zdravotníckych pracovníkov, teda aj pre zdravotníckych pracovníkov v sociálnych zariadeniach, ktorej platové tarify sú výrazne vyššie ako v súčasnosti, a to od 29 až do 67 %. Táto osobitná stupnica je jednotná pre všetkých zdravotníckych pracovníkov, teda bez rezortnej príslušnosti. Zároveň v prílohe č. 7 tohto zákona je osobitná stupnica platových taríf, podľa ktorej sa bude tarifný plat určovať aj pedagogickým zamestnancom pôsobiacich v zariadeniach sociálnych služieb a tu sú zvýšené tarify od 9 až do 17 %. Chcel by som povedať, to som rozprával o tarifných stupniciach ako o podstatnej zložke platu, ale chcel by som povedať, že zákon o verejnej službe obsahuje aj ďalšie platové inštitúty, ktorými zamestnávateľ môže hodnotiť zodpovednú prácu zamestnancov zariadení sociálnych služieb, a to ako osobný príplatok, príplatok za prácu v sťaženom alebo zdraviu škodlivom pracovnom prostredí, príplatok za zmennosť, výkonnostný príplatok, odmena a ďalší plat. Samozrejme, možnosť maximálneho využitia týchto inštitútov súvisí potom s kapitolou, v súčasnosti to je kapitola krajských úradov, v budúcnosti to bude samosprávnych krajov a bude určite ovplyvnená disponibilnými finančnými zdrojmi štátneho rozpočtu a možnosťami štátu ako vlastne celku. Čiže, chcel by som na záver na vašu otázku odpovedať, že naše ministerstvo z hľadiska svojej vecnej pôsobnosti a kompetencií, ktoré ministerstvo má, zúčastnilo sa na tvorbe koncepčnej a normotvornej činnosti a myslím si, že si splnilo záväzok vlády Slovenskej republiky, ktorý sme v programovom vyhlásení povedali aj vo vzťahu k odmeňovaniu zamestnancov v oblasti sociálnych služieb.